
A botránkoztató Krisztus
Máté 11:6
Lekció: Ézs 8?

A börtönből Jézushoz tanítványokat küldő János története ismerős sokaknak. Keresztelő János, aki korábban minden emberi ellenállással szemben bátran hirdette Isten üzenetét, most elbizonytalanodni látszik Jézus személyét illetően: „Te vagy-e az Eljövendő, vagy mást várjunk?” Erre a mozzanatra nem egyszer hivatkozunk, hogy még a legerősebb keresztyének is meggyengülhetnek a hitükben. Ki–ki ezzel együtt érez vagy éppen megrökönyödik. Nem volt elég Jánosnak, hogy tudomást szerzett Jézus csodáiról? Miért bizonytalanodott el, miért nem bízott?
Bárhogy is, ha Jézus utolsó mondatából indulunk ki („Boldog az, aki nem botránkozik meg bennem.”), János a botránkozás határán volt. Ám én most nem Jánosról szeretnék beszélni – hanem megfordítom az asztalt, és azt kérdezem: te botránkoztál-e meg Jézusban? Volt-e – vagy van-e – olyan időszaka az életednek, amikor nem értetted, hogy Isten mit miért csinál az életedben, és emiatt dühös vagy keserű voltál irányában? Valószínűleg igen. Mint ahogy a keresztyén embernek, úgy egy keresztyén gyülekezetnek is van egy növekedési útja. Úgy látom, hogy ezen a pályán most egy próbákkal teli időszak jellemzi a gyülekezetünket. Többetek, többünk életében testi vagy lelki nehézségek, érthetetlen akadályok, szenvedés van jelen. Lelki rutinok, amihez korábban tartottuk magunkat, kiolvadóban vannak életünkből. Tanítások, amelyek vigasztaltak és sokat jelentettek, most üresen csengenek. Miért teszi ezt Isten velem? 
Erről a problémáról szól a mostani igénk. Négy dolgot szeretnék megvizsgálni. Először azt, hogy a Krisztusban való botránkozás valós veszély. Másodszor azt a boldogságot, amit Jézus kínál, ha nem botránkozol meg benne. Harmadszor, hogy miért ne botránkozz meg Jézusban. Negyedszer pedig, hogy hogyan kerüld el a botránkozást.
A Jézusban való megbotránkozás valós veszély
A felszínen János egész problémája érthetetlen. Azt olvassuk, hogy János „hallott a börtönben Krisztus tetteiről”: tanításáról és csodáiról. Lukács még közvetlenebbé teszi a kapcsolatot. Jézus épp Nain városába ért, amikor egy halottas menettel találkoztak: egy özvegyasszony egyetlen fiát vesztette el. Jézus megszánva az asszonyt, feltámasztotta a fiút az ottlévők nagy döbbenetére. Többek között ezt vitték hírül Jánosnak a tanítványai. Jézus isteni hatalma tehát megmutatkozott. Mi tehát a baj Jánossal? Miért nem elég ez neki?
Azért, mert mindez látszólag nem válaszolt az ő helyzetére. János Jézusban a végső Szabadítót várta, nem azt, akinek követése újabb szenvedést és üldöztetést hoz magával.[footnoteRef:2] És ez a mi problémánk is: mintha Isten eltűnt volna életünkből, nem válaszol nyögéseinkre. A ’botránkozik’ szó, amit Jézus használ az itteni boldogmondásban, azt jelenti, hogy hogy valaki megdöbben. Elborzad, mint a Mt 15:12-ben, amikor a farizeusok értetlenül, sőt utálkozva álltak Jézus tanítása előtt, hogy az tesz tisztátalanná, ami a szánkból kijön. Megbotránkozni azt jelenti, hogy szívünk ellenérzésekkel telik meg valaki iránt, mint a Mk 6:3-ban a názáretieké, mikor Jézus közöttük tanított. Ez ellenérzés miatt pedig nem hiszünk Istennek, nem bízunk benne. Ez a botránkozás lényege. Nem tudjuk, hogy Jánosban a folyamat hol tartott, viszont a saját szívünket vizsgálhatjuk, hogy mennyire ütköztünk már meg Istenen. Talán a szavak erősnek tűnnek, hiszen ilyet a keresztyénnek nem szabad éreznie. Mégis Isten jól ismeri a szívünk mélységeit, és ez a keserű harag nem ismeretlen idegen mibennünk. [2:  John Nolland, The Gospel of Matthew: A Commentary on the Greek Text, New International Greek Testament Commentary (Grand Rapids, MI; Carlisle: W.B. Eerdmans; Paternoster Press, 2005), 452.] 

A Szentírásban három okát találjuk a botránkozásnak. Az első a testi és lelki nyomorúságok, nem várt szenvedések. A Mt 13:20–21-ben, a magvető példázatában a köves helyre esett mag megfejtése ez: „A köves talajra hullott mag pedig az, amikor hallja valaki az igét, s mindjárt nagy örömmel fogadja, de nem gyökerezik meg benne, ezért csak ideigvaló, s amint nyomorgatás vagy üldözés támad az ige miatt, azonnal megtántorodik” (ez utolsó a botránkozik ige más fordítása).[footnoteRef:3] [3:  Más, ide tartozó igék még: Ézs 6:8–15; Mt 24:10; Márk 14:27, 29; Jn 15:18–16:1. És ide sorolhatjuk a Mt 11:1–6-ot és a Lk 7:18–23-at is.] 

A Jézusban való botránkozás második oka lehet a kemény tanítás.[footnoteRef:4] János evangéliumának 6. fejezetében Jézus hosszú vitát folytat a sokasággal az igazi kenyérről, amely ő maga. Jézust kell enni és inni, azaz benne kell hinni, hogy örök életünk legyen. Ez a tanítás megdöbbentő volt nemcsak a sokaságnak, hanem még a tanítványai közül is többeknek. Megbotránkoztak benne. Eszembe jut egy rendkívül okos fiatalember, aki egy időben járt hozzám. Rengeteget beszéltünk a Szentírásról, tudományról, Jézusról. Ám egyvalamin fent akadt: azon, hogy neki a keresztyénség túl konkrét. Hogyan adhatna megoldást a világ bajára egy kétezer évvel ezelőtt ismeretlenül élt zsidó férfi? Nem tudta bevenni Jézus térben és időben való testtélételét és megváltó munkáját. Akkor megütközve ment el tőlem. [4:  A Jn 6:61-en kívül még ide sorolhatjuk a Mt 15:12-t és az 1Pt 2:8-at is.] 

A megbotránkozás harmadik okáról a Róma 9:32–33 tudósít. Míg a pogányok közül sokan eljutottak a Krisztusban való hitre, addig a zsidók inkább elutasították őt, mint Megváltót. „Miért? Azért, mert nem hitből keresték, hanem cselekedetek útján akarták elérni, és beleütköztek a megütközés kövébe, amint meg van írva: Íme, megütközés kövét és megbotránkozás szikláját teszem Sionba, és aki hisz benne, nem szégyenül meg.” A zsidók fennakadtak azon, hogy Isten nem az ő vélt teljesítményük alapján fizetett nekik. Akárcsak mi is, amikor felhánytorgatjuk Istennek, hogy mi odaszántuk magunkat neki, áldozatot hoztunk, imádkoztunk, szolgáltunk – és ő nem teljesíti vágyainkat, nem ad társat, munkát, békességet. Nem, Isten előtt a mi legjobb cselekedeteink is semmik. Nem tartozik nekünk semmivel. Amit ad, kegyelemből van. Éppen ezért csak hit által, nem a saját tetteinkbe bízva lehetünk a közelében.
Megbotránkoztál-e Jézusban? Távol tart-e tőle az, hogy megvet a világ; hogy szavai nem a mi kényünkre-kedvünkre van szabva; vagy hogy nem az elvárásaid szerint cselekedett?[footnoteRef:5] Meg kell vizsgálnod a szívedet, mert a megütközés a hitetlenség forrása. Nem maradhatsz és nem térhetsz vissza Jézus közelébe ilyen szívvel. A csalódás vagy felháborodás távol tart tőle – és a legszomorúbb, hogy sokakat távol tart örökre.  [5:  „Mert mi akadályozza meg őket abban, hogy Krisztushoz jöjjenek? Vagy mi indítja őket, hogy elszakadjanak tőle? Az, hogy ő a keresztjével jelenik meg, eltorzítva és megvetve, mint aki kiteszi magát a világ szemrehányásának. Az, hogy arra hív minket, hogy osztozzunk az ő szenvedésében. Az, hogy az ő dicsőségét – lelki természetű lévén – megveti a világ. Egyszóval, mert az ő tanítása teljesen ellentétben áll a mi gondolkozásunkkal.” John Calvin and William Pringle, Commentary on a Harmony of the Evangelists Matthew, Mark, and Luke, vol. 2 (Bellingham, WA: Logos Bible Software, 2010), 11.] 

Ézsaiás 8:14 azt mondja: „És ő szent hellyé lesz nektek, de megütközés köve és botránkozás sziklája lesz Izráel két házának.” Krisztus egyszerre szentély és botránkozás sziklája. Szentély, menedék és boldogság az ő népének. Botrányos és visszatetsző viszont az elvetetteknek. Éppen ezért ne vedd könnyen szíved állapotát: a Krisztusban való bizalmadon múlik az örök életed.
De boldogság, ha nem botránkozol meg benne
Mindennek fényében mégis olyan csodálatos, hogy Jézus nem figyelmeztetéssel, hanem ígérettel és bátorítással szól hozzánk. Nem azt mondja, hogy „vigyázzatok, hogy meg nem botránkozzatok!” Hanem azt, hogy „boldog az, aki nem botránkozik meg bennem.” 
Jézus ezekkel a szavakkal áldást és boldogságot ígér. Azt mondja, hogy az ő oldalán nem csupán az örök haláltól menekülsz meg. Hanem nála lelked nyugalmat és boldogságot talál. Boldog vagy, ha a szenvedéseidet tudod úgy nézni, hogy Jézusért viseled őket, és ezért a Jézussal való közösségedet bizonyítják. Mint ahogy az apostolok is örömmel mentek el a zsidó nagytanácstól, miután megverték őket, „hogy méltókká tétettek arra, hogy az ő nevéért gyalázatot vizsljenek.” (ApCsel 5:41) Boldog vagy, ha meg tudsz nyugodni Isten gondviselésében vagy tanításokban, amiket nem értesz, és azt tudod mondani, hogy legyen meg az Úr akarata, mert az ő útjai nem a mi útjaink (Ézs 55:8). Boldog vagy, ha harcolsz, hogy kételyeidet és fennakadásaidat Isten szava válaszolja meg, és azt elfogadod, mint a Mindenható szavát.
Boldog vagy, mert ekkor nem áll semmi közted és Krisztus közé. Az üzenet Jánosnak ez volt: „nézz rám: a vakok látnak, süketek hallanak, halottak feltámadnak. Amerre járok, az élet visszatér, és a sötétség háttérbe szorul.” Ha a hit szemeivel nézünk Jézusra, akkor megelégedsz majd vele. Az ő isteni erejével. Az ő evangéliumának ingyenességével. Az ő bölcs gondviselésével. Az ő el nem múló szeretetével. Ő a tiéd és te a övé – és ez számít. Nem az, hogy mit kínál a világ, vagy mivel fenyeget. Nem az, hogy az álmaid megvalósulnak-e. Hanem az, hogy Jézus a te Királyod, Vőlegényed és Megváltód. Jézus egy mélyebb hit-kapcsolatra[footnoteRef:6] és tartós boldogságra hív téged. [6:  I. Howard Marshall, The Gospel of Luke: A Commentary on the Greek Text, New International Greek Testament Commentary (Exeter: Paternoster Press, 1978), 292.] 

Gyakorlati segítségek a botránkozás elkerülésére
De hogyan oldhatjuk fel azt a feszültséget, amely szívünkben Krisztussal kapcsolatban felmerült bennünk? Miért ne botránkozzak meg Jézusban? Hadd említsek két dolgot.
Ne botránkozz meg Jézusban, mert ő életét adta érted! Jánossal szemben az az óriási előnyünk van, hogy mi ismerjük Jézus földi szolgálatának a végét. Ez a Jézus, aki látszólag nem János elvárásai szerint cselekedett; aki mintha nem törődött volna a börtönben sínylődő prófétával, az a Jézus, aki életét adta érte. 
Tudom, hogy Jézus áldozata olyan megszokottá és elcsépeltté vált. De nem szabad! Jézus nem csupán egy tantétel, hanem egy hús-vér ember, aki odatartotta arcát, hogy leköpjék, hátát, hogy véresre korbácsolják. Felnyitotta lelkét, hogy az isteni harag ostromolja, és rajta elégtételt vegyen. Valaki meghalt érted. És ez a valaki Isten fia volt. Aki előtt az angyalok elrejtik magukat. Aki szavának a szél és a csillagok is engedelmeskednek. Akit a hegyek és kövek is ujjongva várnak vissza. És ő, az Isten Fia meghalt érted! Valóságosan szenvedett miattad, majd a szíve utolsót dobbant, és elhallgatott. Jézus meghalt érted.
És mégis azt mondja az írás, hogy „lelke szenvedése nyomán látni fog, és megelégedett lesz.” (Ézs 53:11) Jézus szenvedése nem egy kozmikus véletlen, hanem Isten eltervezett akarata. És ő megelégszik azzal, hogy téged és minket megváltott. Mert szeret és magáénak akar.
Akkor pedig biztosan tudhatjuk, hogy ő most is szeret. Ha szeretett annyira, hogy meghaljon értünk, most is szeret annyira, hogy gondoskodjon rólunk. Nem kételkedhetsz irántad való jószándékában, szeretetének mélységében, gondoskodásának kiterjedésében. A golgotai kereszthalál eltörli ezeket a kifogásokat. Ne akadj fenn tehát szenvedésen, gyötrelmen, csalódáson – ha nem is érted miért, de a szerető Krisztusod áll ezek mögött.
 Ne botránkozz meg Jézusban, mert ő Isten, te pedig teremtmény vagy! Másrészt pedig ne felejtsük el a helyünket ebben a világban. Gondolkodó lények vagyunk, akik kérdéseket teszünk fel, és válaszokat keresünk. Isten teremtett így. De a mi tudásunknak és felfogásunknak határa van. 
Amikor Nebukadneccár babiloni királynak visszatért az értelme őrültségéből a következőt mondta: „A föld összes lakója olyan, mint a semmi; akarata szerint cselekszik az ég seregével és a föld lakóival. Nincs, aki lefoghatná kezét, és azt mondhatná neki: Mit cselekedtél?” (Dán 4:32) Mekkora az ember? A Földünk körülbelül akkora a Naprendszerhez képest, mint egyetlen homokszem a Balatonhoz viszonyítva. Vegyük tehát ezt a homokszemet, és gondoljuk el, hogy csak emberből vagy nyolcmilliárd él ezen. A világegyetemünk pedig a Naprendszernél elképzelhetetlenül nagyobb. Isten mégis kezében tartja a mindenséget – többek között azt a homokszemet, amin nyolcmilliárd társunkkal rajta vagyunk. 
Isten az Úr ebben a világban, mi csak teremtmények. Ez a gondolat süllyedjen le mélyen a lelkünkben: nem tudunk és nem értünk minden választ. Éppen ezért alázattal kell Istent megközelítenünk. Mint Jób, aki felhagyott a kérdezéssel, kezét szájára tette, és úgy figyelt Istenre. 
Hogyan ne botránkozz meg Jézusban?
De mit tehetsz, amikor most épp a keserűségeddel és értetlenségeddel küzdesz? Legalább két dolgot.
Menj Krisztushoz őszintén! Először is látjuk János reakcióját. János kétségekkel a szívében nem maradt tétlen, hanem egyenesen a forráshoz, Jézushoz küldte két tanítványát. Ez azt jelentette, hogy nemcsak önmaga előtt, hanem legalább közeli barátai és az Úr Jézus előtt felvállalta kételyeit és kérdéseit. És Jézustól választ kapott rá.
Mindez pedig arra tanít, hogy neked is Krisztushoz kell menned. Nem egyszerűen az imádságról beszélek itt, hanem arról, hogy kezdj őszinte lenni magadhoz és Istenhez. Imádságodban ne azt mondd, amit gondolod, hogy kellene – hanem azt, ami benned van. Végy példát a panasz-zsoltárokból, ahol Isten emberei kiöntik szívüket az Úr elé teljes őszinteségben. Kérheted Istent, hogy vizsgáljon meg, hogy mutassa, van-e benned hamisságnak útja – de vállald fel rejtett gondolataidat! Legyél az Isten előtt, aki vagy, ne az, akinek látszani szeretnél – bűneiddel, harcaiddal, kétségeiddel. Így keresd és ostromold Krisztust.
Harcolj az ige fölött, hogy jól értsd és elfogadd Isten akaratát! Másodszor pedig látjuk, hogy Jézus az igéhez irányította Jánost. János nem értette Jézust, mert a Messiásról való várakozásai eltértek attól, amit tapasztalt. Jézus viszont a megfelelő igerészekhez irányította Jánost, és kényszerítette, hogy annak fényében újraértékelje elvárásait, és helyesen lássa őt.
Hasonlóra van szükségünk nekünk is. A megütközésünk és keserűségünknek egy ellenszere van: ha Isten igéjével töltjük meg a mi gondolatainkat. Ha nem csupán a látható és világi dolgokra nézünk, hanem arra, amit Isten a hit szemeivel láttat meg velünk. 
Ismét nem csupán azt mondom, hogy olvass Bibliát. Könnyen lehet, hogy semmit sem ér. Hanem azt mondom, hogy küzdj meg Isten igéjével. Szó szerint keresd és kutasd a Bibliát, hogy mit mond a helyzetedre. Harcolj imádságban azzal, amit nem értesz. Kérj meg más keresztyéneket, hogy segítsenek neked. Olvass jó könyveket, hallgass tiszta igehirdetéseket.
Általában ez az utolsó, amit ilyenkor tenni szoktunk. Ebben a lelkileg sötét állapotban leginkább futni szoktunk. Futni a munkába, pihenésbe, internetezésbe – és Krisztus pont itt szólít fel küzdelemre. Merülj el az igében, küzdj, hogy elhidd, amit üzen, és kérd Istent, hogy segítsen a te hitetlenségeden.

[bookmark: _GoBack]Boldog az, aki nem botránkozik meg bennem. Ezekkel a szavakkal Jézus önmagára irányítja a figyelmet – mert egyedül ő tud nekünk nyugalmat és boldogságot adni. De egyúttal felelőssé is tesz – mert küzdenünk kell azért, hogy ne botránkozzunk meg, hanem higgyünk benne – és így az ő közelében boldogok leszünk. Ámen.

